પાલિકાના સૂત્રોમાંથી મળતી માહિતી મુજબ વિજલપોર પાલિકાએ છેલ્લા કેટલાક વર્ષોમાં અનેક આંતરિક માર્ગો આરસીસી બનાવ્યા છે. માર્ગોમાં સમોદીયા વિસ્તારનો માર્ગ, ગોકુલપુરા, રામનગર, અલકાપુરી, દેસાઈવાડની પાછળનો અમીધારા કોલોની માર્ગ, સૂર્યનગરથી રેવાનગરનો માર્ગ વગેરેનો સમાવેશ થાય છે. ઉક્ત આરસીસી માર્ગો બનાવવા માટે લાખો-કરોડોનો ખર્ચ કરાયો છે. અનેક આંતરિક માર્ગો આરસીસી બનાવાયા બાદ હવે અહીંની પાલિકાએ શહેરના મુખ્ય માર્ગ આરસીસી કરવા તરફ નજર દોડાવી છે. શહેરનો એક મુખ્ય માર્ગ રેલવે ફાટકથી એરૂ ચાર રસ્તા સુધીનો તો હેરીટેજ નેશનલ હાઈવે નં. 228 હોઈ પાલિકા હસ્તક હોવાથી તેની ઉપર તો કોઈ કામગીરી કરી શકાય એમ નથી. જેથી શહેરનો બીજો મુખ્ય માર્ગ આશાપુરી માર્ગને આરસીસી કરવાનો નિર્ણય કરાયો છે. આશાપુરી મંદિરથી સરદાર કોલોની સુધીના અંદાજે 2 કિલોમીટરના માર્ગને આરસીસી કરવામાં આવશે. આ માર્ગને ૧૦ મીટરની પહોળાઈનો છે જે અંદાજિત ૩.૫૦ કરોડ રુપિયાનો ખર્ચ કરવામાં આવશે. આ ખર્ચ સરકારની સ્વર્ણિમ જયંતિ યુડીપી ૮૮ની ગ્રાંટમાંથી કરવામાં આવશે.